„ Fékk þessar hendur og þennan huga og nota þessi verkfæri bara svona “ Kíkt inn um gluggann Myrra Rós á vinnustofunni á Stokkseyri . sunnlenska.is / Guðmundur Karl Myrru Rós Þrastardóttur er margt til lista lagt . Fyrir utan að vera tónlistarkona og söngkona hefur hún skapað sér góðan orðstír sem listakona . Þekktust er hún fyrir vængjapör sem hún hannar undir nafninu Fjaðrafok . Myrra segir að upphafið að Fjaðrafoki hafi verið frekar skemmtilegt . „ Það varð eiginlega óvart til . Aðalega af því að ég fluttist með manninum mínum á Stokkseyri , en hann var að fara að hefja störf aftur hjá Björgvini Tómassyni , föður sínum , við orgelsmíðar og uppsetningu þeirra eftir nokkura ára hlé frá því starfi . Ég hafði enga vinnu að sækja þarna á svæðinu en langaði að gera eitthvað samt , svo ég byrjaði bara að mæta með þeim á verkstæðið á morgnanna og gramsa í afskurðarkössunum og leita að einhverju til að gera eitthvað úr , “ segir Myrra í samtali við sunnlenska.is . Besti staðurinnMyrra , sem er upprunalega úr Hafnarfirði , hefur verið búsett á Stokkseyri í þrjú ár . „ Okkur Júlíusi manninum mínum langaði í raun bara að komast úr borginni og út í sveit . Ég hélt ég væri borgarbarn en það kom í ljós að svo er ekki og það má segja að ég hafi loksins fundið mig í rónni hérna á Stokkseyri , “ segir Myrra . „ Þetta er besti staður sem ég hef búið á . Yndislegt samfélag og gott fólk allt í kring , “ segir Myrra en þess má geta að hún er ein fimmmenningunum sem standa að vinnustofunni og menningarhúsinu BrimRót á Stokkseyri sem tók til starfa fyrr í haust . Mesta einbeitingin þegar hún skaparMyrra segir að hún smíði helst viðarverk . „ Aðallega smíða ég vængjapör sem standa út úr veggjum og svipar örlítið til hreindýrahorna á vegg . Þeir eru að mestu leyti unnir úr uppnýttum við og spón sem ég sanka að mér og bjarga frá því að enda sem eldiviður eða á haugunum . “ Að sögn Myrru hefur hún alltaf haft mikla þörf fyrir að skapa og búa til hluti . „ Ég hef alltaf haft mesta einbeitingu þegar ég sit við og skapa með höndunum hvort sem það er í föstu formi eða orðum , eða spila á gítar og syng . Það gerist eitthvað , einhver galdur , einskonar hugleiðsla . Annars er yfirleitt alltaf allt á fullu í höfðinu á mér . Svo sköpun fyrir mér er stundum frí . “ Sjávarskart eftir Myrru Rós . Þau eru helst fáanleg á sumrin þegar ströndin er full af góssi . Finnst gaman að fegra umhverfiðAðspurð hvaðan hún sækir helst innblástur segir Myrra að það sé erfitt að svara því . „ Eiginlega alls staðar . Fuglarnir auðvitað , hrafninn þá helst . Umhverfið mitt þá stundina og geðslagið mitt líka . Mér finnst gaman að búa til fallega hluti og fegra umhverfið mitt á margvíslegan hátt , “ segir Myrra . Myrra stundaði nám við Listaháskóla Íslands í tvö ár og lærði þar grafíska hönnun , en fann sig ekki nógu vel þar . „ Ég kláraði ekki námið og fór út í tónlist . Þar fann ég mig á þeim tíma og ég hef verið að semja tónlist síðan 2009 og hef gefið út þrjár plötur undir mínu nafni og hef einnig komið að þremur öðrum plötum . Annars er ég ekkert lærð þannig . Er bara góð í höndunum og með ímyndunarafl . Fékk þessar hendur og þennan huga og nota þessi verkfæri bara svona . “ „ Ég er með verkin frá Fjaðrafoki til sölu í hönnunarbúðinni Kirsuberjatréð í Reykjavík . Svo er ég með alls konar verk líka í Brimrót co-op á Stokkseyri . Og tónlistina á Spotify auðvitað , “ segir Myrra að lokum .